ΑΘΗΝΑ 21/5/2019

ΑΡ. ΠΡΩΤ.: 1648

**ΔΕΛΤΙΟ ΤΥΠΟΥ**

**Βολικότατη για την κυβέρνηση η εξέλιξη για τον 13ο και 14ο μισθό στο Δημόσιο.**

**Λύνει τα χέρια της να μοιράζει εκλογικά επιδόματα από τα υπερπλεονάσματα.**

**Κερδισμένος ο κρατικός κορβανάς με εκατομμύρια ευρώ από τα παράβολα των δεκάδων χιλιάδων αγωγών που κατατέθηκαν**

Οι υγειονομικοί και οι προνοιακοί υπάλληλοι λαμβάνουν μισθούς πείνας. **40% των αποδοχών τους είναι οι περικοπές που υπέστησαν κατά τα μνημονιακά έτη. Οι νεοδιοριζόμενοι νοσηλευτές πανεπιστημιακής εκπαίδευσης λαμβάνουν μισθό 640ευρώ το μήνα.** Περιμέναμε θετική εξέλιξη στην δικαστική διεκδίκηση του 13ου και 14ου μισθού προκειμένου να μειώσουμε τις απώλειες και να ισοσκελιστεί η επικείμενη μείωση του αφορολόγητου από 1/1/2020.

**Παρά τις αρχικές θετικές δικαστικές αποφάσεις από δικαστήρια και των τριών βαθμών η τελική απόφαση της Ολομέλειας του Συμβουλίου της Επικρατείας είναι αρνητική για τους εργαζόμενους και βολικότατη για την κυβέρνηση.**

Ο κος Τσακαλώτος σε συναντήσεις που κάναμε και θέταμε την χορήγηση των δώρων και του επιδόματος, παρέπεμπε στις δικαστικές αποφάσεις και έδειχνε μια σιγουριά ότι δεν θα διαταραχθούν οι δημοσιονομικοί στόχοι της κυβέρνησης με την χορήγηση των αναδρομικών. Δικαιώθηκε ο κος Τσακαλώτος με την απόφαση της Ολομέλειας του Συμβουλίου της Επικρατείας. **Η κυβέρνηση βγαίνει πολλαπλά ωφελημένη από την εν λόγω απόφαση. Ενισχύεται το αφήγημά της ότι την δημοσιονομική πολιτική την χαράσσει η κυβέρνηση και όχι τα δικαστήρια.** Όπως φάνηκε οι δημοσιονομικοί λόγοι ελήφθησαν υπόψιν από τους Δικαστές σε σχέση με τις βιοποριστικές ανάγκες των δημοσίων υπαλλήλων. **Ταυτόχρονα λύνει τα χέρια της κυβέρνησης με την μη υποχρέωση καταβολής αναδρομικών να συνεχίσει να μοιράζει και να τάζει προεκλογικά επιδόματα για ψηφοθηρικούς λόγους, ησυχάζοντας και τους δανειστές**

**Είναι η πρώτη φορά στην ιστορία της μεταπολίτευσης που οι εργαζόμενοι στο Δημόσιο δεν γνωρίζουν την μισθολογική πολιτική που εφαρμόζεται στο Δημόσιο. Στον αέρα είναι όχι μόνο ο 13ος και 14ος μισθός, αλλά κα το Ανθυγιεινό Επίδομα και η μείωση του αφορολογήτου**. Η κυβέρνηση προτιμά να κρατά κλειστά τα χαρτιά της για ψηφοθηρικούς λόγους. **Οι παροχές που μοιράστηκαν έως τώρα δεν αφορούσαν ούτε σε ένα ευρώ τους υγειονομικούς υπαλλήλους.**

Απορία προξενεί η απόφαση καθότι άλλες μνημονιακές περικοπές κοινωνικών ομάδων τα Δικαστήρια τις έκριναν αντισυνταγματικές. **Πως λοιπόν ο 13ος και 14ος μισθός των χαμηλότερων αμειβόμενων δημοσίων υπαλλήλων είναι συνταγματικές;**

**Θα ζητήσουμε την διεκδίκηση δικαστικά και αγωνιστικά του 13ου και 14ου μισθού. Δεν θα επιτρέψουμε η κυβέρνηση να κερδίσει χρήματα από τα παράβολα που πλήρωσαν δεκάδες χιλιάδες εργαζόμενοι στο κράτος για να καταθέσουν τις αγωγές.** Τα Δικαστήρια δεν έκριναν ακόμη τελεσίδικα όπως λέγεται. Υπάρχει ακόμη ο Άρειος Πάγος που θα κρίνει τους Ιδιωτικού Δικαίου Υπαλλήλους κι αν η απόφαση είναι θετική για τους εργαζόμενους η υπόθεση θα παραπεμφθεί για τελική κρίση για όλους στο Ανώτατο Ειδικό Δικαστήριο.

**Θα προσφύγουμε εάν τελικά χαθεί η υπόθεση στα Ελληνικά Δικαστήρια οριστικά και στα Ευρωπαϊκά Δικαστήρια**. Οι κινητοποιήσεις μας θα είναι συνεχείς για να θεσμοθετηθεί με **μόνιμο τρόπο η χορήγηση 500ευρώ δώρο Χριστουγέννων και 250ευρώ δώρο Πάσχα και επίδομα Αδείας (σύνολο 1.000ευρώ κατ’ έτος).** Δεν είμαστε χώρα της Νοτίου Αμερικής να περιμένουμε την κυβέρνηση να μας χορηγήσει ψίχουλα και να λέμε και ευχαριστώ.

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ.ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ